
Pergaulan antara jantina adalah antara perkara yang menjadi perhatian 
yang serius oleh Islam. Sesuai dengan fitrah manusia yang bertamadun, 
batas-batas dan tatacara pergaulan dituntun dengan rapi supaya sifat 
kemanusiaan manusia yang memiliki sistem kekeluargaan dan kasih sayang 
dikekalkan. 

Tidak sama seperti yang digagaskan oleh beberapa ajaran buatan manusia 
yang sesat lagi menyesatkan. Mereka cuba merobohkan segala pemisah 
antara lelaki dengan perempuan sehingga runtuh sifat malu yang menjadi 
fitrah manusia yang akhirnya manusia menjadi lebih dahsyat daripada 
binatang kerana tidak ada lagi perkahwinan. Nafsu dapat dilepaskan kepada 
sesiapa sahaja tanpa ikatan termasuklah kepada ahli keluarga sendiri. - 
secara rela atau paksa. 

Anak-anak tidak tahu siapa ayahnya. Tidak sempat menjenguk dunia, di 
dalam kandungan lagi sudah dibunuh. Perasaan cemburu lenyap. Tenang 
sahaja melihat pasangan hidup mati sendiri dinodai rakan sendiri. Malah, 
sudah menjadi amalan biasa sekawanan jantan membuntingkan seorang 
betina secara berjemaah. Tidak cukup dengan itu, dipertontonkan pula 
kepada umum. Kalimah 'malu' tinggal sebagai perkataan di dalam kamus- 
kamus tanpa difahami maksudnya lagi. Inilah citra hidup yang diidam- 
idamkan syaitan; jin dan manusia. 

Islam tidak sesekali meredai semua itu. Dengan penuh santun disertai 
ketegasan pada sesetengah waktunya, diajarkan kitab muamalat antara 
jantina - lebih tepat lagi: antara manusia. Diterangkan bahawa faraj itu 
hanya halal apabila wujud akad perkahwinan dan perhambaan. Tidak semua 
pula boleh dijadikan isteri atau sahaya. Ibu, ibu saudara, anak, saudara, dan 
ibu saudara tidak boleh diperisterikan selama-lamanya kerana mereka 
adalah keluarga sendiri yang berhak disayangi tanpa sebarang ikatan 
baharu. Adapun perempuan selain mereka terlalu ramai. Tidak boleh 
menganggap mereka seperti barang-barang yang dijual di pasar, tidak boleh 
dijual beli sesuka hati. Pilih empat sahaja, dengan lafaz ijab kabul sebagai 
peneman hidup - bukan hamba - jadikan ia teman hidup. 

Demikianlah Islam mengatur hidup. Cukup indah. 

Sebenarnya, peraturan perhubungan antara jantina tidak terhad kepada 
soal perkahwinan semata-mata. Mustahil lelaki yang normal dapat bertahan 
daripada tidak menyetubuhi wanita setelah saban waktu melihat dada, 
perut, dan paha mereka. Perempuan pun, apabila sudah terbiasa 
mengadakan pameran tubuh, rasanya tidak menolak untuk 
menghadiahkannya secara percuma atau berbayar kepada peserta. Untuk 
itu, Islam mengadakan fasal khas untuk menghalang bahaya ini iaitu fasal 
aurat. 

Had-had aurat antara jantina sebagaimana kefahaman umum meratai 
seluruh tubuh perempuan kecuali muka dan tangan bagi perempuan dan 
antara pusat dan lutut bagi lelaki. Jadi, haram mendedahkan mana-mana 
bahagian tersebut kepada jantina lawan - bukan mahram. Dari situ, timbul 
persoalan semasa kerana orang yang menguruskan wanita bersalin pasti 
akan melihat sebahagian besar aurat wanita bersalin; adakah wanita 
dibenarkan bersalin dengan lelaki - bukan suami? 

*** 

Sudah tentu jawapannya, tidak. Tetapi, bagaimana pula sekiranya dalam 
keadaan darurat sehingga memaksa lelaki membidani seorang wanita? 
Kalau dalam situasi tersebut, pasti hukumnya menjadi harus malah wajib. 
Hal ini kerana darurat itu mengharuskan perkara-perkara yang dilarang. 

Apabila memperkatakan darurat, ramai yang tidak faham atau buat-buat 
tidak faham. Inilah yang menyebabkan mereka mengambil langkah mudah 
dengan membiarkan diri mereka dihadapkan di hadapan doktor-doktor 
lelaki untuk bersalin tanpa sebarang usaha pencegahan. Akhirnya, hukum 
asal haram itu tidak lagi diendahkan. Adanya seperti tiada. 

Sebenarnya, keharusan bersalin dengan bantuan lelaki terikat dengan dua 
syarat penting. Pertama, persalinan tersebut memerlukan bantuan 
daripadanya. Kedua, tidak ada perempuan yang dapat menggantikan 
tempat lelaki tersebut. 

Syarat pertama memberi maksud, wanita tidak boleh bersalin dengan lelaki 
sekiranya persalinan tersebut tidak memerlukan campur tangannya sama 
ada kerana boleh bersalin sendiri atau pertolongan daripada wanita-wanita 
lain sudah memadai atau. Ini bermakna, sekiranya seorang wanita masuk ke 
dalam bilik bersalin dan setelah diperiksa oleh jururawat, didapati 
peratusan untuk berjaya melahirkan kandungan tanpa memerlukan 
bantuan doktor lelaki itu tinggi, maka ia tidak dibenarkan masuk. 
Kesimpulannya, selagi tidak diperlukan, lelaki tidak dibenarkan terlibat. 

Syarat kedua pula bererti, kewujudan mana-mana perempuan yang dapat 
membantu proses persalinan tanpa bantuan lelaki sudah menggugurkan 
hukum harus tadi. Hal ini disebabkan apabila asal sudah wujud maka 
pengganti seakan-akan tidak wujud. Dalam kes ini, asal iaitu perempuan 
yang berkenaan sudah ada maka pengganti iaitu lelaki yang berkenaan 
dikira tidak ada. Sama seperti bertayamum dengan tanah sedangkan air ada 
dan mampu digunakan, hukumnya tidak harus dan tidak sah. 

Di sini mula muncul pertanyaan tentang keadaan wanita yang mampu 
menangguhkan kelahiran semata-mata menunggu kedatangan perempuan 
yang selayaknya dengan kepastian tanpa menggunakan sesuatu yang 
memudaratkan, adakah harus baginya bersalin dengan bantuan lelaki tanpa 
menangguhkannya? Keadaan ini sama dengan solat yang dilakukan dengan 
tayamum pada awal waktu dalam keyakinan mampu untuk solat dengan 
taharah yang sempurna pada akhir waktu, hukumnya di sisi mazhab Shafi'T 
adalah mustahabb. 1 Demikian juga dengan masalah ini. 

*** 



1 Lihat: Muhammad al-Zuhayh (1431 H), al-Mu'tamad fi al-Fiqh al-Shafi'i, Damsyik: Dar al- 
Qalam, jil. 1, hal. 109. 

Dua syarat di atas adalah syarat keharusan lelaki membidani wanita - bukan 
mahram. Sekiranya kedua-dua syarat ini dipenuhi, hukumnya menjadi 
harus. Tetapi, adakah ini bermakna lelaki dan wanita bersalin tersebut 
boleh berdua-duaan di dalam bilik bersalin tanpa ditemani sesiapa? Tidak, 
tetapi ini hanyalah syarat tambahan dalam keadaan terdapat orang lain 
yang dapat menemani mereka. Dikatakan sebagai syarat tambahan kerana 
jika dikatakan syarat utama, sekiranya ditakdirkan mereka berdua 
terperangkap dalam satu-satu tempat tanpa orang lain, bermakna si lelaki 
tidak dibenarkan membantu wanita tersebut bersalin walau apa pun yang 
berlaku. Ini mustahil. 

Namun begitu, orang yang menemani mereka berdua tidak seperti dalam 
kes rawatan biasa. Dalam kes berkenaan, mana-mana perempuan atau 
lelaki mahram boleh menjadi peneman berbeza dengan kes persalinan. Hal 
ini demikian kerana bersalin memerlukan wanita memperlihatkan tempat 
sulit yang merupakan aurat yang tidak dapat dilihat oleh selain suami 
walaupun mahram sekalipun. 

Barangkali akan timbul persoalan kerana bagi selain suami, bahagian sulit 
wanita bersalin adalah aurat. Jadi, apabila perempuan lain diizinkan untuk 
melihat aurat tersebut, mengapa lelaki dihalang padahal mereka semuanya 
sama. Sama-sama tidak dapat melihatnya ketika waktu biasa, maka waktu 
bersalin sepatutnya mereka semua dibenarkan sama. Tidak ada yang lebih 
dalam hal ini. 

Sebenarnya, ini qiyas ma' al-fariq kerana aurat perempuan dengan 
perempuan lebih kecil daripada aurat perempuan dengan lelaki. Ketika 
waktu biasa, perempuan dapat melihat kepala, lengan, dan paha sesama 
mereka, tetapi tidak bagi lelaki. Tidak masuk akal, seorang yang tidak 
dibenarkan melihat sehelai pun rambut wanita bersalin tiba-tiba dibenarkan 
melihat kemaluannya dan didahulukan pula daripada orang yang memang 

dibolehkan melihat kepala, lengan, dan pahanya. Sungguh, tidak masuk 
akal. 

Akan tetapi, bagaimana pula dengan lelaki mahram; bukankah mereka 
sama seperti perempuan, mengapa mereka dikemudiankan? Jawapannya 
mudah, lelaki walaupun mahram tidak sama dengan perempuan walaupun 
bukan kerabat. Hal ini demikian kerana perempuan lebih malu untuk 
menunjukkan aurat besarnya kepada lelaki daripada kepada sesama 
perempuan. Ini fitrah apatah lagi sedia maklum bahawa manusia yang 
normal tidak akan mempunyai perasaan kepada sesama jenis; sedangkan 
'ibrah itu menurut kebiasaan. 

Ini bertepatan dengan pendapat Imam al-BulqTnT (805 H) yang 
mendahulukan perempuan bukan Islam daripada lelaki Islam yang mahram 
dalam perawatan walaupun pada asalnya Islam didahulukan daripada 
bukan Islam. 2 Sementara itu, apa yang dipilih oleh Khatib al-ShirbTnT (977 H) 
berupa mendahulukan mahram daripada perempuan bukan Islam 3 
dianggap memaksudkan keadaan biasa yang tidak melibatkan bahagian 
sulit. 

*** 

Semua yang dinyatakan ini adalah bagi keadaan wanita bersalin berada 
berdua-duaan dengan bidan lelaki. Apabila terdapat orang ketiga yang 
berada di samping mereka kerana keperluan seperti jururawat pembantu 
misalnya, adakah masih memerlukan peneman? Persoalan ini memang 
wajar dibincangkan kerana kewujudan peneman hanyalah untuk 
mengelakkan khalwat. Pemilihan peneman pula dilakukan untuk 
mengelakkan orang yang tidak sepatutnya melihat aurat wanita bersalin. 
Apabila sudah wujud dua orang bersamanya dan pada masa yang sama 



2 Lihat: Khatib al-ShirbinT; MughnT al-Muhtaj ila Ma'rifah Ma'anT Alfaz al-Minhaj (1418 H); 
Beirut: Dar al-Ma'rifah; jil. 3, hal. 180. 

3 ibid. 

mereka diizinkan melihat aurat tersebut, mengapa memerlukan peneman 
lagi, bukankah orang ketiga sudah memadai sebagai peneman? 

Dalam hal ini, terdapat kesamaran yang meliputi permasalahan. Sejujurnya 
dijawab: benar, tidak memerlukan peneman lagi kerana 'illah sudah hilang. 
Namun begitu, suami tetap diharuskan berada dalam bilik persalinan 
melihat isterinya bersalin kerana isteri tidak mempunyai aurat di 
hadapannya. Bahkan, ia digalakkan melakukannya sebagai sokongan 
psikologi kepada isteri. Dalam keadaan kurang keyakinan terdapat 
keselamatan wanita disebabkan orang-orang yang menguruskan urusan 
persalinan itu kurang dipercayai pula, orang-orang yang berkenaan 
diharuskan menghadiri upacara perbidanan. Ini kerana wujud kemaslahatan 
dan darurat. 

*** 

Bersempena dengan tema ini, muncul satu pertanyaan. Apakah harus 
seorang wanita dibidani oleh perempuan lain sedangkan suaminya sendiri 
mampu? 

Disebabkan masalah ini mirip dengan masalah memandikan jenazah, 
seafdalnya jawapan kepada persoalan ini dirujuk kepadanya. Dalam 
masalah tersebut, harus bagi perempuan lain memandikan jenazah si isteri 
walaupun tanpa sebarang kemaslahatan atau darurat. 

Bahkan, dari segi afdaliyyah pula, perempuan didahulukan daripada lelaki 
mahram hatta daripada suami sendiri. Alasannya, perempuan lebih sesuai 
untuk dimandikan oleh perempuan. Demikian menurut mazhab Shafi'T. 4 
Sebenarnya, pandangan mazhab dalam masalah ini tidak benar kerana 
suami adalah orang yang paling berhak untuk menguruskan jenazah isteri 



4 Lihat: Muhammad al-Zuhayh, al-Mu'tamad fi al-Fiqh al-Shafi'i, op. cit, hal. 605. 

sebagaimana isteri adalah orang yang paling layak menyelenggarakan 
jenazah suami. 5 

Jadi, hukumnya adalah harus tetapi yang lebih aula adalah sebaliknya. 
Hukum harus ini tidak lain tidak bukan kerana ittiba'. Akal sepintas lalu 
mengatakan, tidak boleh. Sebabnya, apabila suami menyerahkan tugasan 
memandikan jenazah dan perbidanan kepada wanita lain, bererti ia telah 
membenarkan orang yang sebenarnya haram melihat atau menyentuh 
bahagian sulit isterinya - sama ada berlapik atau tidak - tanpa sebarang 
darurat. Tetapi, inilah syariat - sekiranya benar qiyas yang dilakukan. 

Sesungguhnya, Allah yang lebih tahu hikmahnya. 

*** 

Daripada situ, timbul kemusykilan baharu: mengapa pula perempuan lain 
tetap diharamkan menemani si isteri bersalin dengan lelaki lain walhal 
dalam masa yang sama ia boleh menggantikan tempat suami menjadi 
bidan? 

Jawapannya, qiyas ini tidak kena kerana qiyas mestilah merujuk asal bukan 
furuk. Asal adalah memandikan jenazah. Wujud perbezaan ketara antara 
perempuan yang memandikan jenazah wanita dengan perempuan yang 
menjadi peneman wanita bersalin. 

Hujahnya, pemandian jenazah boleh dilakukan tanpa mendedahkan 
kemaluan - walaupun terpaksa menyentuhnya. Maka, pemandi jenazah 
tidak melihat aurat, berbeza dengan peneman. Selain itu, pemandian 



5 Menurut Pusat Fatwa Islam Web: ... oleh itu, harus bagi perempuan untuk mewasiatkan 
suami supaya memandikannya dan supaya tidak ada sesiapapun yang melihat dirinya selain 
suaminya sebagaimana wasiat penghulu semua wanita, Fatimah RA. Barangkali inilah yang 
paling afdal sebagaimana kata Ibn 'Abbas dan sebagaimana kata 'A'ishah: sekiranya apa 
yang aku tahu sekarang ini aku tahu ketika waktu itu, pasti tidak akan memandikan baginda 
melainkan isteri-isterinya... 

jenazah lebih terpelihara daripada syahwat ditambah pula dengan suasana 
yang suram maka tidak memerlukan syarat-syarat yang ketat. 

Pada masa yang sama, jenazah itu sendiri tidak lagi bernyawa dan tidak 
mempunyai perasaan malu seperti seorang yang masih hidup. Wanita 
bersalin pasti akan malu apabila berhadapan semula dengan peneman; 
tidak pula jenazah. Tambahan pula, orang yang memandikan jenazah 
terlibat secara langsung dalam proses pemandian tetapi peneman 
perbidanan tidak. Ini membuka ruang baginya memerhatikan aurat dan 
berkhayal mengenainya. 

Kesimpulannya di sini, hukum dalam masalah memandikan jenazah tidak 
boleh diserapkan ke dalam masalah penemanan wanita bersalin kerana 
kedua-dua masalah saling berbeza. Baiklah, seandainya alasan-alasan dan 
kesimpulan ini tidak dapat diterima, apakah yang hendak dikatakan apabila 
seorang pesakit perempuan berjumpa doktor lelaki untuk menjalani 
pemeriksaan faraj, adakah boleh ia ditemani oleh rakan perempuannya 
sedangkan suaminya ada bersama? Sudah tentu tidak. 

Akhirulkalam, sekiranya ada masih keraguan dan qiyas tadi tetap 
dipertahankan, sukalah untuk ditegaskan bahawa hanya satu cara untuk 
mengesahkan kesalahan pendapat yang disebut iaitu mengemukakan satu 
riwayat yang menunjukkan seorang perempuan pernah menemani seorang 
lelaki ajnabi memandikan jenazah seorang wanita. Ini barulah asal yang 
tepat bagi qiyas sebegini. Tetapi persoalannya, wujudkah riwayat tersebut? 

*** 

Seperkara yang amat mustahak untuk difahami, keizinan kepada selain 
suami menjadi peneman bukanlah kebenaran untuk memandang kepada 
aurat wanita bersalin. Mereka tetap diwajibkan untuk memelihara 
pandangan semampunya. Selain itu, terdapat beberapa perkara yang perlu 
diberi perhatian berupa syarat-syarat tambahan yang tidak disebutkan 
kerana tidak khusus dalam keadaan yang dibincangkan sahaja, malah 



9 



keadaan biasa iaitu bersalin dengan perempuan sendiri. Antaranya, 
bahagian tubuh yang boleh didedahkan semasa bersalin tidak boleh 
melebihi kadar keperluan serta orang-orang yang terlibat perlu menjaga 
rahsia dan sedaya upaya menutup keaiban tubuh badan wanita tersebut. 

*** 

Semoga tidak disalahfahamkan bahawa darurat ini walaupun benar-benar 
berlaku tidaklah bermakna tidak salah wanita bersalin serta orang-orang 
yang menguruskannya untuk berpeluk tubuh tidak berusaha sama sekali 
untuk mengelakkan darurat ini terjadi. Mereka wajib melakukan persediaan 
awal dengan mencari bidan perempuan dan memastikan agar bidan wanita 
itu bersedia untuk menguruskan kelahiran pada masa-masa yang 
dijangkakan. Sekiranya tidak mampu kerana bebanan yang tinggi seperti kos 
yang agak mahal serta jarak perjalanan yang jauh, ketika ini - insya-Allah - 
diperbolehkan dan urusannya diserahkan kepada Allah. Dialah yang 
mengetahui adakah hamba-Nya ini benar-benar telah benar-benar 
berusaha atau hanya berpura-pura. 

### 

Sebenarnya, apa yang dihuraikan ini tidak bercanggah dengan fatwa-fatwa 
ulama. Mereka semua bersepakat tidak membolehkan lelaki menguruskan 
wanita bersalin kecuali dalam keadaan darurat. Antaranya, Syeikh 'Abd al- 
'AzTz bin 'Abd Allah bin Baz (1420 H), mufti kerajaan Arab Saudi. Dalam 
salah satu fatwanya, beliau menyebutkan: 

... Sekiranya terdapat keperluan dan darurat untuk itu, maka 
tidak mengapa. Jika tidak, wajib untuk tidak dibidani kecuali 
oleh perempuan. Maka, tidak ada keperluan untuk 
perbidanan kerana manusia telah melalui zaman yang 
panjang tanpa memerlukan perbidanan oleh doktor dan 
wanita bersalin di rumahnya. Alhamdulillah. 

Tetapi, sekiranya ditakuti atau dibimbangi akan 
keselamatannya, maka perbidanan oleh lelaki tidak menjadi 
masalah ketika perlu. 6 

Jawatankuasa Tetap Kajian llmiah dan Fatwa Arab Saudi dalam satu fatwa 
yang dipengerusikan oleh Syeikh Ibn Baz sendiri dan dianggotai oleh Syeikh 
Bakr bin 'Abd Allah Abu Zayd (1429 H), Syeikh 'Abd al-'AzTz bin 'Abd Allah 
Alu Shaykh, dan Syeikh Salih bin Fawzan al-Fawzan memutuskan bahawa: 

Doktor lelaki tidak diharuskan menguruskan perbidanan 
wanita kecuali ketika darurat kerana bimbang akan nyawa 
wanita tersebut sedangkan di sana tidak ada doktor daripada 
perempuan yang dapat membidaninya. 7 

Syeikh Muhammad Nasir al-DTn al-AlbanT (1420 H), ulama hadis dari Syria 
yang begitu masyhur juga pernah ditanyakan tentang persoalan yang 
sedang dibincangkan ini. Jawab beliau: 

... Apabila wanita terdesak untuk dimasukkan ke hospital, 
sewajibnya orang yang menguruskan persalinan itu bukan 
doktor lelaki. Jika tidak ada, maka tidak mengapa. Malah, 
wajib sekiranya dalam keadaan yang kritikal, doktor lelaki itu 
membidaninya selagi doktor perempuan tidak ada... 

... Maka sekiranya wanita itu mampu untuk bersalin 
di rumah, tidak harus baginya pergi ke hospital. Jika terpaksa 
seperti tidak ada bidan yang dapat menguruskannya, 
semestinya ia dibidani doktor perempuan. Jika tidak ada, 
barulah doktor lelaki... 8 



6 http://www.binbaz.org.sa/mat/19934 

7 http://www.alifta.net/Fatawa/FatawaChapters.aspx?View=Page&PagelD=239&PageNo=l 
&BooklD=16 

8 Rujuk: 'Amr 'Abd al-Mun'im SalTm (1427 H), al-Masa'il al-llmiyyah wa al-Fatawa al- 
Shar'iyyah Fatawa al-Shaykh al-'Allamah Muhammad bin Nasir al-DTn al-AlbanT fi al- 
Madinah wa al-lmdrdt, Mesir: Dar al-Diya', hal. 262-264. 

Tokoh ulama fi kah terkemuka abad ini, Syeikh Wahbah al-ZuhaylT juga 
mengemukakan perkara yang sama. Ujarnya dalam salah satu fatwa 
berkaitan: 

... Selepas keluar (daripada institusi pengajian berkenaan), 
sekiranya terdapat di sana (negara kamu) perempuan- 
perempuan yang menjalankan tugas ini, maka tidak harus 
bagi wanita yang ingin bersalin pergi untuk dirawat oleh 
doktor lelaki dan tidak juga bagi doktor lelaki tersebut 
memandang aurat wanita kecuali apabila darurat atau 
perempuan lain tidak mempunyai kepakaran yang 
mencukupi. Hal ini demikian kerana pandangan jantina yang 
sama terhadap sesama mereka keburukan atau bahayanya 
lebih sedikit. Atau, lebih jauh daripada fitnah orang serta 
lebih selamat bagi jiwa di sisi agama. 9 

Berkenaan hal ini juga, pihak Pusat Fatwa Islam Web yang menjadi rujukan 
pengguna-pengguna Internet di benua Arab merumuskan: 

Dari segi perbidanan wanita oleh doktor lelaki, ini tidak harus 
kecuali dalam keadaan darurat yang dapat mengharuskan 
perkara yang dilarang seperti keadaan wanita tersebut 
memerlukan kewujudan doktor sedangkan yang ada 
hanyalah doktor lelaki atau doktor perempuan ada tetapi 
tidak mampu menguruskan keadaan seperti itu sehingga 
dibimbangkan dapat membahayakan wanita berkenaan... 

Sesungguhnya telah diketahui bahawa persalinan 
wanita berbeza dari segi mudah dan sukar, serta selamat dan 
bahayanya. Jadi, semestinya masalah ini diukur mengikut 
ukurannya yang sebenar. Oleh sebab itu, tidak boleh 



9 http://www.fikr.eom/zuhayli/fatawa_pl5.htm#l. 

berpindah daripada hukum asalnya sebagai haram kecuali 
ketika darurat yang muktabar... 10 

Syeikh 'Abd Allah bin 'Abd al-Rahman al-Jibnn (1430 H) pula tampil dengan 
mengulas panjang isu ini dengan kenyataan yang seolah-olah 
mengharamkan lelaki menguruskan wanita bersalin kerana baginya wanita 
boleh bersalin sendiri. Jelasnya: 

Ketahuilah bahawa kelahiran adalah perkara semula jadi 
yang wujud sejak Allah menciptakan manusia. Para wanita 
terus-menerus beranak dan sebahagiannya tidak perlu 
kepada bidan. Banyak kali wanita melahirkan dan 
meletakkan anaknya bersamanya tanpa sebarang 
masyakah... 

Oleh itu, tidak harus bagi lelaki ajnabi untuk 
membidani wanita sehingga ia perlu membuka aurat, 
memandang kemaluan, menyentuh kulit wanita tersebut 
seperti perut dan kemaluannya. Tidak syak lagi bahawa ini 
tidak dibenarkan kecuali kerana darurat dan tidak ada 
darurat di sini. Alhamdulillah. 11 

Demikian pandangan ulama-ulama dunia dalam masalah ini. Di Malaysia, 
terdapat beberapa cendekiawan tempatan yang menyuarakan dan 
memperjuangkan supaya syariat Islam dalam masalah ini ditegakkan. 
Antaranya, Dr. Zaharuddin Abd. Rahman yang menegaskan bahawa lelaki 
yang 'membiarkan isterinya bersalin dengan dibidani oleh doktor lelaki 
tanpa terdesak dan keperluan yang tiada pilihan' sebagai dayus. 12 

Tidak cukup dengan itu, Dr. Zulkifli Mohammad Al-Bakri yang menganggotai 
Jawatankuasa Fatwa Kerajaan Negeri Terengganu, mengemukakan 



http://fatwa.islamweb.net/fatwa/index.php?page=showfatwa&Option=Fatwald&ld=129 
162. 

11 http://www.ibn-jebreen.com/books/6-70-4597-4145-.html. 

12 Lihat: http://zaharuddin.net/lelaki-&-wanita/546-siapa-lelaki-dayus-menurut-islam- 
.html. 

cadangan secara umum kepada kerajaan Malaysia untuk melaksanakan 
tuntutan ini. Katanya: 

Masa kini tidak logik lagi sekiranya masalah sambut bayi 
tidak boleh diberikan tugasan kepada doktor wanita 
sepenuhnya sebab doktor wanita dah ramai di bahagian 
perbidanan. 13 

*** 

Apabila selok-belok hukum ini dihadamkan dengan baik, yang tinggal 
hanyalah pengamalan dalam kehidupan. Mereka yang berwajib 
sememangnya wajib memastikan hukum-hakam Islam dapat dilaksanakan. 
Jika tidak, mereka perlu bertanggungjawab di hadapan Allah kerana 
melalaikan amanah yang digantung di bahu-bahu mereka. Wallahualam. 

Sekian. 



http://bm.harakahdaily.net/index.php/berita-utama/19615-tidak-logik-lagi-doktor-lelaki- 
sambut-bayi. 

